**ЦЯЛОСТНА ПРЕДВАРИТЕЛНА ОЦЕНКА НА ВЪЗДЕЙСТВИЕТО НА ПРОЕКТ НА ЗАКОН ЗА ВОДОСНАБДЯВАНЕТО И КАНАЛИЗАЦИЯТА**

**ДОКЛАД**

2020 г.

БАЗА ЗА ИЗВЪРШВАНЕ НА ОЦЕНКАТА:

Оценката на въздействието се базира на събраните от Министерството на регионалното развитие и благоустройството (МРРБ) данни и информация при извършване на дейността му като отговорен орган за провеждане на държавната политика в отрасъл водоснабдяване и канализация. Оценката е извършена и на база проведени консултации с пряко заинтересованите от проекта лица.

МЕТОД ЗА ИЗВЪРШВАНЕ НА ОЦЕНКАТА:

Предвид факта, че става въпрос за изготвяне на нов закон, който ще обединява и доразвива съществуващата уредба, касаеща отрасъл водоснабдяване и канализация, за изготвянето на оценка на въздействието са взети предвид съотношението между положителните и отрицателните последици, които е вероятно да възникнат за заинтересованите страни, ползите за тях, както и до каква степен покриват очакваните разходи.

За подготовката на проекта на нормативен акт ще бъдат използвани основно аналитични и консултативни способи за изясняване на проблематиката и засягане на основните водещи принципи на бъдещия нормативен акт. Така ще бъдат взети предвид съображенията на възможно по-голяма част от заинтересованите страни за постигане на целите на поставените нормативни постулати на разпоредбите.

РАЗДЕЛ I ОПИСАНИЕ НА ПРОБЛЕМИТЕ И ВЪПРОСИТЕ, КОИТО СЕ УРЕЖДАТ С ПРОЕКТА НА НОРМАТИВЕН АКТ

Действащата нормативна уредба, която регулира обществените отношения, свързани с водоснабдяването и канализацията, е уредена в два основни закона – Закона за водите (ЗВ) и Закона за регулиране на водоснабдителните и канализационни услуги (ЗРВКУ), към които се допълва уредба, съдържаща се в Закона за устройство на територията (ЗУТ), Закона за здравето, Закона за енергетиката и други закони. На подзаконово ниво уредбата е детайлизирана в множество подзаконови нормативни актове, издадени по прилагането на цитираните закони. Тази уредба е приемана в различни времеви периоди, като не винаги е постигано необходимото вътрешно съответствие на ниво нормативен акт и синхрон с уредбата в други нормативни актове. През последните две десетилетия в политиките и законовата уредба на отрасъл В и К са настъпили съществени промени чрез приетите:

- ЗРВКУ, който е в сила от началото на 2005 г.;

- Национална стратегия за управление и развитие на водния сектор в Република България, приета с Решение на Народното събрание (обн., ДВ, бр. 96 от 2012 г.)

- Стратегия за развитие и управление на водоснабдяването и канализацията в Република България 2014-2023 г., одобрена с Решение № 269 на Министерския съвет от 2014 г.;

- Съществени нови моменти в ЗВ от 2009 г., 2012 г. и 2013 г., пряко касаещи ВиК инфраструктурата, ВиК операторите и ВиК услугите;

- Промени в ЗУТ, касаещи изграждането на водоснабдителни и канализационни проводи (мрежи) и съоръжения;

- Редица нови наредби и промени в действащи, детайлизиращи законовата уредба, включително за регулиране на качеството на В и К услугите, за регулиране на цените, за изискванията към ВиК операторите, за изискванията за присъединяването и други.

От значение са и други актуални законови решения, в т.ч. Законът за публичните предприятия, с който се въвеждат нови стандарти за управление на публичните предприятия въз основа на добрите практики и международния опит в съответствие с Насоките на Организацията за икономическо сътрудничество и развитие (ОИСР) за корпоративното управление на публичните предприятия, който е приложим и към публичните предприятия – ВиК оператори.

Извършената обемна работа в изпълнение на законовите изисквания и отрасловата стратегия, по изготвянето и приемането на регионалните генерални планове за ВиК системите и инвестиционните програми към тях, създадените асоциации по ВиК и сключените договори между тях и ВиК операторите, изготвянето и изпълнението на бизнес плановете на ВиК операторите и акумулираният опит в регулирането на ВиК отрасъла и др., са важни предпоставки за осъществяване на цялостен преглед и обновяване на нормативната база на отрасъл ВиК.

При извършването на работата и реализацията на изброените процеси са установени проблемни области от различно естество, включително дължащи се на непълноти и несъвършенства в нормативната уредба. Разделянето на уредбата на водоснабдяването и канализацията в два основни закона – ЗВ и ЗРВКУ води до механично разделяне на материята, което въпреки вътрешните препратки затруднява нейното прилагане, поради допуснати принципни, понятийни и институционални неточности и пропуски. Така например едно и също понятие има различни дефиниции в ЗВ и ЗРВКУ или за едно и също смислово понятие съществуват по две или три наименования. Намесването на закона за енергетиката във връзка с функционирането на Комисията по енергийно и водно регулирате (КЕВР) в съвсем различните отраслови взаимоотнешия на водоснабдяването и канализацията също допринасят за комплицирането и създаването на неясноти в нормативната последователност.

Въпреки възприетия принцип в цитираната отраслова стратегия за управление на отрасъла чрез 28 обособени територии, които да съвпадат с административните области съгласно административно-териториалното устройство на страната, това до момента не е въведено като нормативно изискване, съответно не е реализирано на практика. Към момента има шест области, в които не е осъществена консолидацията на обособени територии и ВиК оператори, и това се отчита като причина, която се отразява негативно както на управлението на ВиК системите, така и на финансирането на развитието на ВиК инфраструктурата в тези територии. Поради своята раздробеност и финансова нежизнеспособност част от малките дружества не успяват да акомулират средства за покриване на оперативните си разходи. Тъй като не изпълняват условията за регионален подход на стопанисване и прдоставяне на ВиК услугите нямат достъп и до средствата по линия на Европейксите структурни и инвестиционни фондове. В същото време с изискванията за съответствие с изискванията в областта на качеството на питейните води, отвеждането и пречистването на отпадъчните води се изисква и наличие на повече технически умения и инструменти, както и финансови потоци за поддържане и инвестиции. Тенденцията за консолидация при поддържането на ВиК инфраструктурата е валидна за цяла Европа като е продиктувана основно от стремеж към икономии от мащаба при предоставянето на ВиК услугите., за да може да се разчита на възможност за ефективно функциониране на дружествата, надеждно и устойчиво поддържане на ВиК системите.

Установени проблеми, свързани с прилагането на действащите норми, са сложната регулация в отрасъла, съществуващата ценова структура, която не дава възможност за устойчивост на дружествата и за достатъчно инвестиции, административна тежест и други.

Констатираните към момента неточности и затруднения, фрагментираната и сложна уредба и описаните фактори налагат нуждата от приемане на съвсем нов нормативен акт, с който да се преодолеят проблемите и да се регламентират условия за надеждното, ефективно и устойчиво развитие и функциониране на водоснабдяването и канализацията. Съществува консенсус в рамките на заинтересованите страни за необходимостта и приоритетността на подобен нормативен акт, като аргументи в тази посока са изказвани многократно в последните години под формата на официални становища, предложения, разисквания по време на форуми и т.н.

ПРЕДМЕТ НА НОВИЯ НОРМАТИВЕН АКТ:

Новият закон ще урежда обществените отношения, свързани със собствеността, управлението и експлоатацията на водоснабдителните и канализационните системи, изискванията към водоснабдителните и канализационните услуги, тяхното предоставяне, регулиране и контрол, правата и задълженията на отговорните страни и на съответните служби и длъжностни лица, както и мерките, прилагани при нарушаване на разпоредбите на този закон и на издадените въз основа на него нормативни актове.

С новия закон ще се запазят добрите решения на предходната правна уредба, като част от тях ще се прецизират и допълнят въз основа на опита от досегашната практика. В проекта на новия закон ще се разпишат на едно място както правилата и правомощията, свързани с политиките и управлението на отрасъл ВиК, включително планирането и изграждането на ВиК системите и съоръженията, дейностите по експлоатацията и поддръжката на ВиК системите и съоръженията, изискванията към предоставянето на ВиК услуги на потребителите и др.

С новия закон ще се уеднакви понятийния апарат, използван в приложимото законодателство по отношение на водоснабдяването и каналицията.

В законопроекта се прави разграничение на дейностите по управлението на ВиК системите, което е задължение основно на техните собственици – държавата и общините чрез асоциациите по ВиК и на дейностите по експлоатацията, които се възлагат на ВиК операторите. Правилното им разбиране и прилагане изисква да се определи съдържанието, влагано във всяко от тези основни понятия.

Законопроектът предвижда провеждането на консолидацията на обособените територии по одобрения от правителството начин, а именно същите да съвпаднат с административните области. Така ще се постигне заложеният в отрасловата стратегия и в концепцията принцип на управление на отрасъл ВиК – една област, една асоциация по ВиК, един ВиК оператор. За да се постигне този резултат, е необходимо да се създаде механизъм за реализацията и определи срок, в който да се осъществи на практика в случаите, когато е приложимо.

РАЗДЕЛ II ЗАИНТЕРЕСОВАНИ СТРАНИ

Определянето на заинтересованите страни по законопроекта съпътства целия период на неговото изготвяне, от идеята за подобен нормативен акт, през различните обсъждания и разисквания, до самия процес на разписване и представяне на концепцията. Приемането на специализиран Закон за водоснабдяването и канализацията ще се отрази на множество институции, компетентни органи и на всички граждани, като потребители на ВиК услугите. Така може да се каже, че всеки е заинтересована страна по настоящия законопроект предвид всеобхватността на отношенията, които той урежда:

* Всеки български гражданин, като потребител на водоснабдителни и канализационни услуги;
* Публични институции – министерства, общински и областни администрации агенции, комисии, и др. като:
* Министерство на регионалното развитие и благоустройството;
* Министерство на околната среда и водите;
* Министерство на земеделието, храните и горите;
* Министерство на икономиката;
* Министерство на здравеопазването;
* Министерство на труда и социалната политика;
* Министерство на енергетиката;
* Министерство на финансите;
* Държавна агенция за метрологичен и технически надзор;
* Комисия за енергийно и водно регулиране;
* Изпълнителна агенция по горите;
* Общински и областни администрации.
* Неправителствен сектор, браншови, работодателски и синдикални организации:
* Българска асоциация по водите;
* Синдикални организации;
* Национално сдружение на общините в Република България;
* Съюз на ВиК операторите в Република България.
* Научните среди;
* ВиК операторите, които поддържат и експлоатират публичната ВиК инсфраструктура и предоставят ВиК услуги на населението.

Списъкът на заинтересованите страни от приемането на проекта на нормативен акт не е изчепателен, но това не е и целта на изброяването. Основните структури са упоменати, но могат да бъдат написани още десетки, които имат отношение към отрасъла. Именно поради тази причина на първо място стоят българските граждани, като потребители на услугите по водоснабдяване, отвеждане и пречистване на отпадъчни води.

РАЗДЕЛ III ЦЕЛИ, ПОСТАВЕНИ С ПРОЕКТА НА НОРМАТИВЕН АКТ ПРИ РЕГУЛИРАНЕТО НА ОБЩЕСТВЕНИТЕ ОТНОШЕНИЯ

ОБЩА ЦЕЛ

Общата цел на новия нормативен акт е да се създаде систематизирана уредба на обществените отношения, свързани с отрасъл ВиК в Република България, която да уреди по-ефективна правна рамка от правила, регламентиращи собствеността, управлението и експлоатацията на водоснабдителните и канализационните системи, както и предоставянето, регулирането и контрола на водоснабдителните и канализационните услуги.

С предлагания законопроект се цели преодоляването на установените проблеми чрез създаването на последователна и съответна на съвременната обществено - политическа реалност и социално - икономическата динамика законова уредба. Същевременно този нормативен акт цели обособяването на уредбата на водоснабдяването и канализацията да бъде направено по начин, който да съответства и да кореспондира с общата уредба на водите, водните обекти и водостопанските системи и съоръжения, която остава в Закона за водите, с устройствените правила на ЗУТ и с другите относими изисквания и режими в законодателството, с което има допирни точки.

СПЕЦИФИЧНИ ЦЕЛИ

Специфичните цели на законопроекта касаят отделните отношения, които засягат индивидуалните нормативни постановки за водоснабдяването и канализацията и ги отделят като отрасъл от общия контекст на политиката по околната среда по отношение на водите като ресурс или приемник на отпадъчни води.

Специфичните цели имат взаимовръзка и към отношението на Закона за водоснабдяването и канализацията спрямо общата нормативна уредба. Така специфичните цели могат да се опишат в няколко групи:

* + Извеждане на специфичната уредба на отрасъл водоснабдяване и канализация в специален закон;
  + Обединяване в общ нормативен акт на уредбата относно собственост, стопанисване, поддържане и експлоатация на ВиК системите и съоръженията, предоставяне на ВиК услуги, регулиране, планиране и финансиране на инвестиции във ВиК инфраструктура;
  + Осъвременяване, опростяване и прецизиране на нормативната уредба;
  + Намаляване на административната тежест.

РАЗДЕЛ IV ВЪЗМОЖНИ ВАРИАНТИ ЗА ПОСТИГАНЕ НА ЗАЛОЖЕНИТЕ ЦЕЛИ, КАКТО И ОПИСАНИЕ НА ВАРИАНТА "БЕЗ ДЕЙСТВИЕ"

**Вариант 0 - Без действие.**

При варианта „без действие“ се запазва съществуващото положение, без да се правят каквито и да било промени в действащата нормативна уредба.

В този вариант отрасъл водоснабдяване и канализация продължава да функционира при текущите условия. Това означава същата структура на стопанисване, управление, предоставяне на ВиК услугите, тяхното регулиране, развитие на ВиК системите, финансиране на инвестиции и т.н.

Както беше изложено по-горе, при сегашната ситуация отрасълът функционира в условията на сложна и фрагментирана нормативна уредба, която не осигурява условия за баланс на обществените интереси, не допринася за ускорено доизграждане на ВиК инфраструктурата и за устойчивост на промените, извършени при постигане на целите, заложени в Стратегията за развитие и управление на водоснабдяването и канализацията в Република България 2014 – 2023, одобрена с Решение № 269 на Министерския съвет от 2014 г. В текущата ситуация не са налице достатъчни условия за надеждността на ВиК услугите за потребителите в един дългосрочен хоризонт.

При тази хипотеза ще остане затруднено осигуряването на финансиране за постигане на съответствие с националните и европейските изисквания за отвеждане и пречистване на отпадъчните води. Нерешени ще останат редица проблеми свързани със загубите на вода и ефективното използване на водния ресурс в условия на непрекъснати климатични промени и увеличаващи се периоди за засушаване. Поддържането на задължителните стандарти за качеството на питейната вода, съгласно националните и европейските изисквания, ще е все по-трудно в условия на повишаващи се разходи за пречистване и обеззаразяване при влошаване на качествата на водата във водоизточниците. Няма да бъде възможно да достигнем стандартите и практиките в останалите държави членки на Европейския съюз и е възможно отрасълът да не може да компенсира липсата на промени и устойчива нормативна рамка, като от това ще страдат потребителите и околната среда.

**Вариант 1 – Промени в действащи нормативни актове**

При хипотезата на вариант 1 „Промени в действащи нормативни актове“ се предполага внасянето на промени в действащи закони, които имат прияко отношение и влияние към водоснабдяването и канализацията. Следва да се отстранятконстатираните непълноти и несъвършенства, да се уеднакви терминологията, да се намали административната и регулаторна тежест чрез промени в повече от един нормативен акт. Трябва да се направят множество промени свързани с организацията на функционирането, стопанисването и поддържането на ВиК системите, да се разпишат текстове за източниците на финаниране и начините за реализиране на инвестиции в отрасъла, да се потърсят възможности за уреждане на констатирани празноти в отношенията в съществуващи закони и подзаконови актове. Това ще се наложи значителни промени в редица нормативни актове като Закона за водите, Закона за регулиране на ВиК услугите, Закона за утройство на територията, Закона за енергетиката, Закона за горите, Закона за опазване на околната среда, множество подзаконови нормативни актове към посочените закони. Изготвянето на многобройни промени в действащите нормативни актове, които ще се приемат и влизат в сила в различни времеви периоди, е съпроводено от риска от възникването на затруднения при прилагането на единен подход при регулирането на отношенията в отрасъл ВиК.

Дори да се приеме възможен благорпиятен резултат от изложената хипотеза, отрасъл ВиК ще продължи да функционира в условията на сложна и разпокъсана нормативна уредба, като разпоредбите ще са в различни закони и подзаконови нормативни актове, с процедури, които трудно ще се координират. Множеството препратки ще продължат да създават объркване и възмности за интерпретации. За постигане на поставените цели ще е необходимо създаването на нови разпоредби, изменения и допълнения, съответно отмяна на множество текстове от действащи закони. От изготвянето на многобройни промени съществува риск от възникването на допълнителни затруднения и объркване. При този вариант би било възможно да се разрешат отделни проблеми в отрасъла, но не се намалява административната тежест и не се оптимизират процесите и процедурите при решаването на проблемите.

**Вариант 2 - Изготвяне на проект на нов закон за водоснабдяването и канализацията ( „Създаване на нов закон“)**

При вариант 2 „Създаване на нов закон“ се подхожда концентрирано и прагматично към проблематиката. Подходът да се разпише съвсем нов нормативен акт съвпада с обществените настроения и очаквания, като насочва вниманието конкретно към взаимоотношенията в отрасъл водоснабдяване и канализация като част от водния сектор. Със специалната за ВиК нормативна уредба се обръща внимание на спецификата, разнообразието и необходимостта от индивидуален подход.

С проекта на новия закон ще се разпишат на едно място както правилата и правомощията, свързани с политиките и управлението на отрасъл ВиК, включително планирането и изграждането на ВиК системите и съоръженията, дейностите по експлоатацията и поддържане на ВиК системите и съоръженията, така и изискванията към предоставянето на ВиК услугите на потребителите. Ще се уеднакви понятийният апарат, използван в Закона за устройство на територията и в новия Закон за водоснабдяването и канализацията, с цел да не се допуска използване на еднакви термини по отношение на различните елементи на водопроводните и канализационни системи.

Със законопроекта ще се направи разграничение на дейностите по управлението на ВиК системите, което е задължение основно на техните собственици – държавата и общините чрез асоциациите по ВиК и на дейностите по експлоатацията, които се възлагат на ВиК операторите чрез договори. Правилното им разбиране и прилагане изисква да се определи съдържанието, влагано във всяко от тези основни понятия. Планирането, управлението и финансирането на ВиК системите ще се уреди като правомощия на собствениците, като това няма да изключва възможността, ВиК операторите да изграждат, разширяват или реконструират ВиК системи.

Законопроектът ще регламентира консолидацията на обособените територии в съответствие със Стратегията за развитие и управление на водоснабдяването и канализацията, одобрена от Министерския съвет през 2014 г., а именно същите да съвпаднат с административните области. Така се постига заложеният принцип на управление на ВиК отрасъла – една област, една асоциация по ВиК, един ВиК оператор.

Новият закон ще запази публичната собственост върху ВиК инфраструктурата с определянето на ВиК системите и съоръженията като публична държавна и публична общинска собственост на функционален принцип, така както е и към момента съгласно разпоредбите на Закона за водите. Публичният характер на ВиК инфраструктурата показа резултатност и представлява основата, върху която се надграждат всички останали постановки свързани с планиране, управление, поддържане и развитие на ВиК системите.

С текстовете се поставят в подходящата последователност взаимоотношенията в отрасъл ВиК от собствеността, през управлението, стопанисването, поддържането и предоставянето на услуги, до регулирането, инвестициите и финансирането. Подобна взаимосвързана и последователна подредба към момента не е налична предвид фрагментираността на нормативната уредба. Новите текстове ще прецизират уредба като тази свързана с процедурата по сключване на договори между асоциациите по ВиК и ВиК операторите, техният срок и възможности за изменение; приемане на новоизградена ВиК инфраструктура от страна на ВиК операторите; статут и определение за ВиК оператор.

В закона се предвиждат и текстове, разписващи възможността за работа в отрасъла на холдингова структура за повишаване на контрола и цялостното представяне на ВиК дружествата, която разполага и с публични средства, които да насочва структурирано и планирано за извършването на инвестиции в отрасъл ВиК. .

Относно намаляването на административната тежест в новите разпоредби ще се разпишат по-детайлно различните видове срокове, съгласувателни процедури, ще се изключат ненужните повторни процедури на съгласуване. Показателите за качество, по които към момента се осъществява регулрирането от страна КЕВР ще бъдат намалени като се отстранят такива, които дублират отговорности на други институции за техния мониторинг като Регионалните здравни инспекции, Регионалните инспекции по околната среда и водите и др. Констатираните затруднения свързани с регулаторния процес на ВиК услугите ще бъдат облекчени и чрез извеждането на отделен регулатор, отговорен само за ВиК услугите, сформиран и регламентиран по реда на специалния Закон за водоснабдяването и канализацията, а не по Закона за енергетиката.

Предвижда се промяна в структурата на цените. Начинът на ценообразуване по компоненти ще се определя с наредба, като предвид демографските тенденции и обезлюдяването на териториите цената се предвижда да има освен променлива компонента, зависеща от количеството на ползваните услуги, така и постоянна част, осигуряваща разходите на доставчика за гарантиране на достъпа до тази услуга. Презумцията е да се осигурят предвидими финансови потоци за ВиК операторите за покриване на постоянните разходи за поддръжка на ВиК системите, независещи от фактическото ползване на услугата или потребеното количество.

Със създаването на нов законопроект ще се преодолеят установените слабости чрез създаването на последователна и съответстваща на съвременните реалности и предизвикателства законова уредба.

Препоръчваме вариант № 2, тъй като с него се постигат описаните по-горе цели и желани ефекти. При изпълнение на вариант № 2 ще се избегнат рисковете, посочени при вариант № 1.

При изпълнение на вариант № 1 са валидни и рискове, посочени при вариант 0.

При изпълнение на вариант 0 „Без действие“ - в момента пред обществото ни с особена острота стои въпросът с подобряване на водоснабдяването в страната, както и за доизграждането на инфраструктурата за отвеждане и пречистване на отпадъчните води, постигане на съответствие с изискванията на директивите на Европейския съюз в областта на водите и изпълнение на поетите ангажименти от страната ни като член на съюза. Отрасъл ВиК пряко касае здравето на населението, стандарта на живот, благоустрояването на населените места и опазването на околната среда. Забавянето на развитието на инфраструктурата и услугите ще има отрицателно въздействие в демографски, икономически и социален план.

РАЗДЕЛ V КОЛИЧЕСТВЕНО И КАЧЕСТВЕНО ИЗМЕРЕНИЕ НА ВСИЧКИ ЗНАЧИТЕЛНИ ИКОНОМИЧЕСКИ И/ИЛИ СОЦИАЛНИ, И/ИЛИ ЕКОЛОГИЧНИ ВЪЗДЕЙСТВИЯ НАЙ-МАЛКО ЗА СЛЕДВАЩИТЕ ТРИ ГОДИНИ, ВОДЕЩИ ДО РАЗХОДИ, ВКЛЮЧИТЕЛНО ДИРЕКТНИ, ЗА ЗАИНТЕРЕСОВАНИТЕ СТРАНИ, ЗА ОТДЕЛНИ ИКОНОМИЧЕСКИ И СОЦИАЛНИ СЕКТОРИ И/ИЛИ ГРУПИ ПРЕДПРИЯТИЯ - ЗА ЕДНА ГОДИНА, В ЛЕВОВЕ И/ИЛИ В ДРУГИ МЕРНИ ЕДИНИЦИ, ПОЗВОЛЯВАЩИ СЪПОСТАВЯНЕ ЗА ВСЕКИ ВАРИАНТ ПО РАЗДЕЛ IV

Необходимите инвестиции в отрасъл водоснабдяване и канализация са значителни. Според данните в отрасловата стратегия инвестиционните нужди за постигане на съответствие, ефективност и устойчивост на системите са изчислени на 24,2 млрд.лв до 2038 г. , като 11,7 млрд. лв. са необходимите средства до 2023 г.

При запазване на действащата ситуация, без да се правят промени в нормативната уредба, ще останат текущите неясноти от гледна точка на финансиране на инвестиции както по отношение на техния източник, така и на отговорните страни за тяхната реализация. Тъй като ще се запази административната тежест и сложната регулация в отрасъла, ще се запазят затрудненията за ВиК операторите за генериране на средства, както и възможностите за консолидирано поддържане и експлоатация на ВиК системите с възможност за акумулиране на средства в условията на повишена ефекткивност от икономии от мащаба. Фрагментираната нормативна уредба ше продължи да създава противоречия и интерпретации при прилагане. При реализиране на вариант 0 ще се генерират още по-големи необходимости от инвестиции, поради забявяне реализирането на такива в краткосрочен план. Няма да бъде възможно цялостното прилагане на интегриран подход при планиране и реализиране на инвестиции, поради което дисбаланса в отделни територии ще се задълбочи. От забавяне в реализиране на инвестициите ще се генерират разходи на национално ниво, но и за самите потребители, а предвид връзката на постигането на съответствие с изискванията на екологичното законодателство и качеството на водата като ресурс и околната среда като цяло, ще се повишат и икономическите, социалните и екологични разходи.

Неконсолидираните територии ще останат лишени от достъп до безвъзмездни средства от Европейските структурни и инвестиционни фондове, тъй като не могат да изпълнят условията за интегрираност при предоставянето на ВиК услугите. Това от своя страна ще генерира директни допълнителни разходи за тези общини, предвид необходимостта от постигане на съответствие с екологичното законодателство. В допълнение предвид демографската тенденция и профила на страната, малките територии ще страдат и от липса на техническа експертиза за предоставяне на надеждни ВиК услуги.

При изпълнение на Вариант 1 – Промени в действащи нормативни актове, споменатите по-горе във вариант 0, текущи необходими инвестиции са налице с или без промени в нормативната уредба. Промените, обаче имат за цел да създадат по-добри условия за тяхното реализиране, възможности за прилагане на принципите на планирането, систематично реализиране и възвръщаемост на инвестициите за гарантирането на дългосрочна устойчивост. Така е ясно, че при реалзиране на вариант 1 и приемането на промени в отделни действащи норматични актове, би могло да се разрешат част от проблемите, свързани с необходимите разходи за ВиК системите и за ВиК услугите, но не е сигурен резултатът от частичната и фрагментална промяна на условията и изискванията. При реализиране на този сценарий ще се стигне до същото ниво на разходите, както при вариант 0.

С изпълнението на вариант 2 и приемане на нов Закон за водоснабдяването и канализацията се предвижда определяне на източници за финансиране и механизъм за тяхното прилагане. Консолидирането на обособените територии ще подпомогне систематичното и интегрирано разходване на средства на базата на регионално планиране, като разходите ще бъдат правени ефективно и целенасочено при отчитане на регионална приоритетност, неотложност, екологосъобразност и икономическа обоснованост. Разходите, които ще възникнат не биха били по-големи от текущата необходимост за инвестиции за ВиК системите, като с изпълнението на вариант 2 и приемането на нов закон ще бъдат осигурени условия за тяхното гарантиране, ефективно насочване и целесъобразно усвояване.

В таблицата по долу са разписани основните въздействия и тяхното отражение върху групите заинтересовани страни. Трябва да се има предвид, както се посочи по-горе, че директните разходи не биха били повече от текущо необходимите средства, като там където е посочен положителен знак се оценява, че е възможно генериране на нови разходи, които обаче в контекста на бъдещите положителни ефекти са незначителни. Например въвеждането на промените от консолидацията биха породили някои допълнителни разходи за ВиК операторите от гледна точка на увеличаващата се територия на обслужване за някои от тях и съответните организационно технически мероприятия, които следва да се извършат, за да станат ефективни промените. Трудно може да се направи количествено предположение за размера на разходите, тъй като това предполага описване на ВиК системите, обследване на тяхното състояние, симулиране на ценови модел и т.н., дейности, които нямат реципрочност при съпоставка на времето необходимо за извършване, спрямо добавената стойност на информацията, която ще донесат.

Така допусканията за таблица №1 са направени през парадигмата на възможни разходи от разрастваща се територия на предоставяне на ВиК услуги, нови задължения и т.н., които резултират в генерирането и на повече приходи. Така генерираните разходи могат да се определят като „положителни“ спрямо положителния ефект, който ще бъде постигнат както от преки финансови приходи, така и от непрякото подобряване и опростяване на формата на функциониране на ВиК отрасъла

Табл.№1 – Въздействие на промените върху групите заинтересовани страни, водещи до разходи

|  |  |  |  |  |
| --- | --- | --- | --- | --- |
|  | Граждани | Публични институции | Неправителствен сектор, браншови, работодателски и синдикални организации | ВиК оператори |
| Въздействие/разходи |
| Консолидиране на обособените територии на ниво административна област | **-** | **+** | **-** | **+** |
| Финансиране | **-** | **+** | **-** | **+** |
| Облекчени съгласувателни процедури | **-** | **-** | **+/-** | **-** |
| Намалени показатели за качество | **-** | **-** | **-** | **-** |
| Възможност за удължаване на договорите между асоциациите по ВиК и ВиК операторите | **-** | **-** | **-** | **-** |
| Самостоятелен регулаторен орган за ВиК услуги | **-** | **-** | **-** | **-** |
| Собственост | **-** | **-** | **-** | **+** |
| Промяна в структурата на ценообразуването на ВиК услугите | **+** | **-** | **-** | **+** |

РАЗДЕЛ VI КОЛИЧЕСТВЕНО И КАЧЕСТВЕНО ИЗМЕРЕНИЕ НА ВСИЧКИ ЗНАЧИТЕЛНИ ИКОНОМИЧЕСКИ И/ИЛИ СОЦИАЛНИ, И/ИЛИ ЕКОЛОГИЧНИ ВЪЗДЕЙСТВИЯ НАЙ-МАЛКО ЗА СЛЕДВАЩИТЕ ТРИ ГОДИНИ, ВОДЕЩИ ДО ПОЛЗИ, ВКЛЮЧИТЕЛНО ДИРЕКТНИ, ЗА ЗАИНТЕРЕСОВАНИТЕ СТРАНИ, ЗА ОТДЕЛНИ ИКОНОМИЧЕСКИ И СОЦИАЛНИ СЕКТОРИ И/ИЛИ ГРУПИ ПРЕДПРИЯТИЯ - ЗА ЕДНА ГОДИНА, В ЛЕВОВЕ И/ИЛИ В ДРУГИ МЕРНИ ЕДИНИЦИ, ПОЗВОЛЯВАЩИ СЪПОСТАВЯНЕ ЗА ВСЕКИ ОТ ВАРИАНТИТЕ ПО РАЗДЕЛ IV

При изпълнение на вариант 0 на практика се запазва устройството и функционирането на отрасъла, каквото е. При тези условия не може да се очаква съществена промяна в резултатите на базата на естествена еволюция или извънредна поява на ползи без контролиран източник. Разбира се, не е категорично, че при запазване на ситуацията няма да има ползи за обществото, за институциите, за околната среда. Но след вече изложените мотиви и цели от промяна, не може да се очаква значителна положителна тенденция без да се пристъпи към конкретни промени. Така ползите от икономическа, социална и екологична гледна точка в най-добрия случай, ще бъдат такива каквито са и към настоящия момент. Вече бяха посочени значителните нужди от инвестиции във ВиК инфраструктура, за да се отговори на изискванията на европейските директиви, за да се постигне добро състояние и качество на водите, да се опазят ресурса и околната среда. Необходим е и ресурс за осигуряване на надеждност на ВиК системи в дългосрочен план. Реформата в отрасъла, проведена от 2009 г. насам демонстрира положителен резултат, но и показва необходимостта от допълнителни промени за утвърждаване на положителната тенденция. Така отново се стига до заключението, че в случай че не се предприемат последващи промени, ползите ще останат ограничени или ще растат с недостатъчни темпове, за да може да се реагира на динамично променящата се среда.

При запазване на текущата уредба шест територии от страната няма да имат достъп до европейско финансиране през следващия програмен период и прогнозният към момента финансов ресурс от 3 млрд. лева по линия на европейската солидарност ще бъде достъпен за останалите 22 територии.

Полза от реализирането на вариант 1 е силно вероятно да има. Такива промени бяха предложени и в Стратегията за развитие и управление на водоснабдяването и канализацията за периода 2014-2023 г., като същите бяха мотивирани и аргументирани в контекста на целите за постигане на финансово, технически и екологично устойчив ВиК отрасъл, който предоставя услуги с високо качество на поносими за потребителите цени. Но множеството необходими промени отново повдигат въпроса за оптималните резултати от подобни действия с вероятността да не бъде обхваната цялата проблематика и да се запази фрагментарността, която ще намали ползите в следващите години.

При прилагане на вариант 2 се постигат целите на законопроекта. Разписването на ясна последователност на планиране и изпълнение на инвестиции, стопанисване и поддържане на ВиК системите и предоставянето на услугите, както и на взаимоотношенията между собствениците на инфраструктурата, процесите на регулиране, начините и източниците на финансиране, ще постави надеждни основи за положителното развитие на отрасъла, постигането на целите на политиката и отрасловата стратегия. Ще бъде въведена гъвкавост на изискванията и процедурите, за да може да се отговори на динамично променящата се среда и предизвикателства. С приемането на нов закон ще се гарантира надеждния достъп на потребителите до ВиК услугите, което осигурява тяхното спокойствие и обезпеченост; ще се намали административната и регулаторна тежест, ВиК операторите ще осъществяват дейността си в по-прозрачна и предсказуема среда. Ще се установят ясни правила и източници за финансиране на инвестиции с отговорни за реализирането им страни. Ще се допринесе за опазването на водния ресурс и намаляване на вредите за околната среда чрез по-доброто пречистване на отпадъчните води и съответно по-доброто качество на приемниците. Ще се подпомогне достигането на нивата и ефективността на ВиК отраслите в останалите страни членки на Европейския съюз; ще се демонстрира воля и визия за растеж, последователност и интегрираност на мерките; ще се консолидира предоставянето на ВиК услуги на национално ниво, като се прилага регионалния подход и се позволи да се генерират икономии от мащаба.

Табл.№2 – Въздействие на промените върху групите заинтересовани страни, водещи до приходи

|  |  |  |  |  |
| --- | --- | --- | --- | --- |
|  | Граждани | Публични институции | Неправителствен сектор, браншови, работодателски и синдикални организации | ВиК оператори |
| Въздействие/разходи |
| Консолидиране на обособените територии на ниво административна област | **-** | **+** | **+** | **+** |
| Финансиране | **-** | **+** | **+** | **+** |
| Облекчени съгласувателни процедури | **-** | **+/-** | **+/-** | **+** |
| Намалени показатели за качество | **+** | **-** | **+** | **+** |
| Възможност за удължаване на договорите между асоциациите по ВиК и ВиК операторите | **+** | **+** | **+** | **+** |
| Самостоятелен регулаторен орган за ВиК услуги | **+/-** | **-** | **+/-** | **-** |
| Собственост | **-** | **-** | **+/-** | **+** |
| Промяна в структурата на ценообразуването на ВиК услугите | **-** | **-** | **-** | **+** |

От направените допускания при прилагане на вариант 2 почти всички предвидени въздействия водят до приходи за повечето заинтересовани страни. С прилагане на новата регулация всички територии в страната ще имат достъп до европейско финансиране още в следващия програмен период. Предвидимостта и опростяването на регулирането на ВиК услугите ще допринесе за по-надеждна прогнозируемост на финансовите потоци на ВиК операторите, което като комулитивен резултат също ще доведе до повишаване на приходите. Следва да се уточни, че конкретни цифрови допускания за размера на приходите от резализиране на въздействията е нереалистично да бъдат правени, тъй като съществуват голям брой неизвестни и заместването им с цифри ще изкриви резултатие и ще доведе до нереалистични очаквания от прилагането на промените. Доколкото предлаганите промени във Вариант 2 отразяват евопейските тенденции и опит, натрупания в България опит в последното десетилетие, отговаря на обществените нагласи и цели опростяване и последователно регламентиране на процесите може да се очаква положителен ефекти и респективно генериране или повишаване на проходите в икономическо, екологично и социално ествество.

РАЗДЕЛ VII ПРОМЯНАТА НА АДМИНИСТРАТИВНАТА ТЕЖЕСТ ПО ОТНОШЕНИЕ НА ЗАИНТЕРЕСОВАНИТЕ СТРАНИ ЗА ВСЕКИ ОТ ВАРИАНТИТЕ ПО РАЗДЕЛ IV, ВКЛЮЧИТЕЛНО В СЛУЧАЙ НА НОВИ РЕГУЛАТОРНИ РЕЖИМИ И РЕГИСТРИ;

**Вариант 0 - Без действие.**

Административната тежест по отношение на заинтересованите страни, имащи отговорности по сега действащото законодателство, при изпълнение на този вариант не би следвало да се измени, както в положителен, така и в негативен аспект.

**Вариант 1 – Промени в действащи нормативни актове**

Административната тежест по отношение на заинтересованите страни, имащи отговорности по сега действащото законодателство, при изпълнение на този вариант не би следвало да се измени. На база на посочените рискове от създаване на неясноти, възникване на объркване и противоречия, невъзможност да се разрешат основни проблеми, свързани с прилагането на законите, не е възможно оптимизиране на процесите чрез избор на този вариант.

**Вариант 2 -** **Създаване на нов закон**

Административната тежест по отношение на заинтересованите страни, имащи отговорности при изпълнение на този вариант, не би следвало да се измени в негативен аспект.

С проекта на нов закон ще бъде предложено разширяването на възможностти за документооборот по електронен път. Ще се предложи и извършването на определени услуги или дейности дистанционно. Предвижда се унифициране на докладването от страна на ВиК операторите и редуцирането на видовете документи, които следва да бъдат изготвяни и предоставяни пред различни органи. Опростяването на регулаторния процес също ще допринесе за намаляване на административната тежест, а интегрираният подход за управление, предоставяне на услуги, стопанисване, поддръжка и екплоатация на ВиК системите ще създаде прозрачност и яснота на процесите и ролята на отделните заинтересовани страни.

От намаляването на регулаторните показатели за качество на ВиК услугите ще отпадне дублирането при мониторинга на един и същ показател от различни органи, например при показателите за качество на питейната вода основен отговорен орган за контрол е Министерство на здравеопазването чрез Регионалните здравни инспекции , а при контрола на качеството на отпадъчните води, отговорен орган са Регионалните инспекции по опазване на околната среда и водите. С промените ще остане ангажимента към отговорните по закон институции без да се налага повторен контрол от регулатора.

С въвеждането на ясни правила и срокове за съгласуване и одобряване на бизнес плановете ще се преодолеят затрудненията и бюрократичната тежест от внасяне на бизнес плановете на ВиК операторите по няколко пъти и представянето пред един и същи органи.

Не на последно място с реализирането на консолидационните процеси административното управление на ВиК операторите ще се обедини на ниво адинистративна област, с което ще се опрости управлението и ще се намали бюрократичната тежест.

РАЗДЕЛ VIII ОПИСАНИЕ НА НЕГАТИВНИТЕ (РАЗХОДИТЕ) И ПОЛОЖИТЕЛНИТЕ (ПОЛЗИТЕ) ВЪЗДЕЙСТВИЯ ЗА ВСЯКА ОТ ЗАИНТЕРЕСОВАНИТЕ СТРАНИ, ЗА ВСЕКИ ОТ ВАРИАНТИТЕ ПО РАЗДЕЛ IV

Разгледаните в Раздел II заинтересовани страни се обобщават в следните групи:

* Всеки български гражданин, като ползвател на водоснабдителни и канализационни услуги;
* Публични институции – министерства, агенции, комисии, общински и областни администрации и др.;
* Неправителствен сектор, браншови, работодателски и синдикални организации;
* Научните среди;
* ВиК оператори.

Всеки един от разгледаните варианти на действие има влияние към всяка една от групите заинтересовани страни.

Негативното въздействие тук не се разглежда като разход, тъй като разходите съпътстват всеки един от вариантите, предвид необходимостта от инвестиции в отрасъла и възмездността срещу получените услуги. По същия начин, положителното въздействие не се разглежда като приход, въпреки че реално такъв се генерира, тъй като реалните позитиви се изразяват в по-добри и надеждни услуги, по ефективни ВиК системи, по ясен и облекчен регулаторен механизъм, като цяло в по-добро цялостно състояние на отрасъла и потенциал за ефективното му развитие в един дългосрочен аспект.

Както беше посочено и в предходните части на документа необходимостта от промени в нормативната уредба, уреждаща отношенията в отрасъл ВиК не целят директно въздействие върху приходите и разходите – намаляване на някои разходи и/или генериране на нови приходи, а по-скоро имат субективен характер да уредят последователността във взаимоотношенията, да регламентират неясни или сложни процеси, да се осигури финансова линия за реализиране на необходимите инвестиции за отрасъла. В тази връзка може да се каже, че е нецелесъобразно да се остойностяват ползи и разходи от прилагане на вариантите. Би могло да се каже ползите от прилагане на Вариант 0 ще бъдат минимални предвид запазване на статуквото и по този начин запазване на ограниченията, които съществуват понастоящем за финансиране на инвестиции, за генериране на допълнителни средтсва, за допустимост на безвъзмездните средства не за всички територии.

**Вариант 0 - Без действие.**

При този вариант всяка от заинтересованите страни няма да може да се възползва от възможностите на една облекчена, прецизирана и съвременна нормативна уредба за отрасъл водоснабдяване и канализация, като за всеки спрямо спецификите на ролята му в отрасъла ще има различни негативи. Позитиви биха могли да възникнат до толкова, доколкото естественият ход на нещата може да генерира такива, заедно с усилията на основните заинтнересовани страни за развитие на ВиК системите при текущите условия.

**Вариант 1 – Промени в действащи нормативни актове**

Негативните въздействия при този вариант биха могли да бъдат същите, както при вариант 0, предвид непредвидеността на резултата от прилагането на този вариант. Така при невъзможност за постигане на целите, негативите ще бъдат равни на вариант „Без действие“. Частични позитивни въздействия биха могли да възникнат при прилагане на вариант 1, доколкото направените промени успеят да въведат коректно и подходящо желаните взаимоотношения и изисквания. При този вариант говорим за частично положително въздействие, тъй като вероятността с подобен подход да се обхване цялата проблематика в нейната взаимосвързаност и последователност не е много вероятна. Това прави оценката на положителните резултати трудна и базираща се на много допускания с ниска степен на аргументираност.

**Вариант 2 -** **Създаване на нов закон**

При този вариант негативното въздействие е хипотетично и субективно, тъй като след направените анализи няма възможни обективни отрицателни резултати за заинтересованите страни. Предвид това, биха могли да се правят хипотези за подобни, породени по-скоро от деликатността на предлаганите промени за някои от тях и специфичния характер на отрасъла, който е свързан с жизненоважен ресурс, като водата, нейното пестене, опазване, тясната връзка със здравето и хигиената на хората и не на последно място опазването на околната среда и адаптиране към измененията в климата.

Респективно се очаква прилагането на вариант 2 да допринесе и да създаде условия за гарантиране на всички посочени по-горе обстоятелства – да се гарантира здравето и задоволяването на хигиенните нужди на гражданите, да се опазва водата като ресурс, да се поддържат и стопанисват ВиК системите, така че да облекчават и подобряват състоянието на околната среда и т.н. Така позитивните въздействия от прилагането на вариант 2 изглеждат неопровержими и логични.

Положителните въздействия за заинтересованите страни от прилагането на вариант 2 е нецелесъобразно да бъдат количествено допускани и съответно измервани предвид стратегическото значение от тяхното прилагане. От консолидирането на територията на страната на ниво административна област във връзка със стопанисване, поддържане и експлоатация на ВиК системите и предоставянето на ВиК услугите се постига уеднаквяване в подхода на национално ниво, отговаря се тенденциите на европейско ниво за регионален и интегриран подход, създават се предпоставки за икономии от мащаба, които ще доведат до повишаване на приходите и намаляване на административната тежест както при управлението на предприятията, така и при предоставянето на ВиК услугите от гледна точка на потребителите.

От опростените показатели за качество ще отпаднат ангажименти за извършване на допълнителни проби и изготвяне на справки, които респективно ще намалят разходите. От по-облекчените процедури за внасяне, разглеждане и одобрение на бизнес плановете ще се създаде по-предсказуема среда за работа и по-голяма свобода за извършване на инвестиции. Възможността за дългосрочност на договорите между асоциациите по ВиК и ВиК операторите ще подпомогне рентабилността на ВиК операторите давайки им по-широк достъп до външно финансиране при изгодни условия. Комулативният ефект от прилагане на промените ще бъде по-висока ефективност на предприятията, ВиК системите и услугите, надеждност и доверие за потребителите, възможност за ефективното развитие на отрасъла.

РАЗДЕЛ IX СРАВНЕНИЕ НА ВАРИАНТИТЕ ВЪЗ ОСНОВА НА ИЗЧИСЛЕНИЯТА И ДАННИТЕ ПО РАЗДЕЛ V – VIII

При вариант 0 и запазване на текущото нормативно положение оставяме всички процеси на естествения им ход, без да се намесваме и да отчитаме резултатите от развитието на отрасъл водоснабдяване и канализация в последните години. От гледна точка на дискусии и повдигане на някои наболели въпроси, вариант 0 е най-безболезнен, тъй като не предвижда действия, различни от тези, които и към момента се случват. При вариант 0 позитивните и негативните въздействия имат относително еднаква тежест.

Прилагането на вариант 1 налага определена организация и действия в посока на изменения на текстове и въвеждане на нови разпоредби в текущо действащите закони, в опит да отрази новата обстановка и да въведе нови процеси в управлението, стопанисването и експлоатацията на ВиК системите, предоставянето на ВиК услуги и тяхното регулиране. При такъв вариант е силно вероятно обмислянето и предлагането на конкретни изменения да отнеме много повече време, тъй като трябва да се осъвместят промените в различни нормативни актове, докато се прави опит за постигане на целта от уеднаквяване на терминология, въвеждане на нови отношения, прецизиране на неясноти и неточности и т.н.

При вариант 2 с нов законопроект ще се отговори на изискванията на проведената реформа в отрасъла, на развитието му в последните години, на обществените нагласи и желания, във връзка с променящата се обстановка и прилагането на общоевропейски принципи и тенденции. Прилагането на вариант 2 има най-много приимущества за сферата, която урежда.

Предвид гореизложеното, не е възможно да бъде направено точно остойностяване на разходите по предложените варианти. Разходите при вариант 0 и вариант 1 са както и при вариант 2, но без наличието на ползи. Предложен е вариант 2, предвид очакваната по-висока ефективност и ползите за икономиката и обществото от прилагане на уредбата на нов закон за водоснабдяването и канализацията.

РАЗДЕЛ X ОБОБЩЕНИЕ НА РЕЗУЛТАТИТЕ ОТ ОБЩЕСТВЕНОТО ОБСЪЖДАНЕ НА ЗАКОНОПРОЕКТА;

В изпълнение на изискванията на Закона за нормативните актове и Наредбата за обхвата и методологията за извършване на оценка на въздействието, Министерството на регионалното развитие и благоустройството проведоха обществена консултация чрез Портала за обществени консултации и интернет страницата на ведомството, като в периода 05.05.2020 – 19.05.2020 г. публикува консултационен документ относно предложението за изготвяне на Закон за водоснабдяването и канализацията заедно със структура на бъдещия нормативен акт.

В рамките на поставения срок бяха получени четири становища, които са отразени в справка-таблица, приложение към доклада. Становища бяха получени то Националното сдружение на общините в Република България (НСОРБ), Омбудсмана на Република България, инж. Емил Томов – експерт в Асоциация по ВиК (АВиК) за обособената територия на „ВиК Йовковци“, инж.О.Винаров, пълномощник на БТТП и НПО „Граждански контрол”. Беше проведена видеоконферентна среща между МРРБ и НСОРБ, на която бяха обсъдени предоставените коментари, бяха изложени мотиви и аргументи и от двете страни, като стана ясно, че дискусиите ще продължат в рамките на процедурата за обществено обсъждане на нормативния акт. Съобразно посоченото в таблицата, предложенията частично ще бъдат взети предвид при изготвянето на окончателните текстове на проекта на закон.

РАЗДЕЛ XI ПРЕПОРЪЧИТЕЛЕН ВАРИАНТ И ОБОСНОВКА КЪМ НЕГО ВЪЗ ОСНОВА НА СРАВНЕНИЕТО НА ВАРИАНТИТЕ

Препоръчва се прилагането на вариант 2 и пристъпване към процедура по внасяне и приемане на нов законопроект за водоснабдяването и канализацията. С прилагането на този вариант в най-голяма степен ще се достигне до разгледаната проблематика на отрасъла и ще постигнат поставените цели за:

* Извеждане на специфичната уредба на отрасъл водоснабдяване и канализация в специален закон;
* Обединяване в общ нормативен акт на уредбата относно собственост, стопанисване, експлоатация и поддръжане на ВиК системите и съоръженията, предоставяне и регулиране на ВиК услугите, планиране и финансиране на инвестициите във ВиК инфраструктурата;
* Осъвременяване, опростяване и прецизиране на нормативната уредба;
* Намаляване на административната тежест.

РАЗДЕЛ XII ПРЕПОРЪЧИТЕЛЕН СРОК ЗА ИЗВЪРШВАНЕ НА ПОСЛЕДВАЩА ОЦЕНКА НА ВЪЗДЕЙСТВИЕТО

С оглед на обстоятелството, че заложените в законопроекта цели са дългосрочни, подходящият срок за извършване на последваща оценка на въздействие е нормативно установеният в чл.22, ал.2 от ЗНА – 5 години след влизане в сила на закона.

**С П Р А В К А**

за отразяване на становищата, получени при общественото обсъждане на Консултационен документ относно проект на Закон за водоснабдяването и канализацията

|  |  |  |  |  |
| --- | --- | --- | --- | --- |
| **№** | **Подател** | **Бележки/ Предложения** | **Приети/**  **неприети** | **Мотиви** |
| 1. | Омбудсман на Република България | 1. Необходимо е цените на ВиК услугите да са икономически обосновани, което е в разрез с принципа за единна цена на ВиК услугите в рамките на една обособена територия. | **Не се приема.** | Формирането на цените на ВиК услугите е икономически обосонован като се спазва принципа на солидарност на ниво административна област, за да не се допуска дискриминиране на потребителите от населените места с по-неблагоприятно местоположение и респективно да се осигури възможност за запазване на социалната поносимост на цените. |
| 1. Промяна в процедурата за приемане и преразглеждане на бизнес плановете на ВиК операторите, като:  * бизнес-плановете се приемат преди началото на регулаторния период; * се предвиди задължително към бизнес плана на ВиК операторите да се прилагат доказателства за проведени консултации с гражданите; * се предвиди възможност за иницииране на процедура по преразглеждане на одобрен бизнес план, когато бъдат установени обстоятелства, които оказват влияние върху техническата и икономическата му част. | **Не се приема.** | Въпросните разпоредби и в момента са налични в действащото законодателство. Принципът и се запазва и в проекта на Закон за ВиК. |
| 1. Регламентиране на ясни критерии за определяне на социалната поносимост на цената на ВиК услугите. | **Приема се по принцип.** | Конкретни предложения ще бъдат разгледани и обсъдени в етапа на обществено обсъждане на нормативния акт. |
| 1. Регламентиране на процедура за заплащане на по-ниска цена на водоснабдителната услуга, когато доставяната вода е негодна за питейно- битови цели. Въвеждане на мерки за социално подпомагане на нуждаещи се лица, като: предоставяне на финансова помощ; забрана за прекъсване на водоподаването при неплатени сметки; целева помощ под формата па опрощаване на задължения за вода; социална тарифа - по-ниски цени за услугата за определени групи потребители. Разработване на механизми за защита правата на коректните потребители при разпределението на разход вода „общо потребление“ по индивидуалните партиди | **Приема се по принцип.** | Ще бъде отразено в законопроекта. |
| 1. Ефективен контрол върху дейността на ВиК операторите. | **Приема се.** | В законопроекта ще бъде отразено направеното предложение. |
| 2. | Национално сдружение на общините в Република България (НСОРБ) | 1. Категорично възразяваме по предложенията за задължително законово окрупняване на обособените територии. | **Не се приема.** | Консолидацията осигурява условия за икономия от мащаба при предоставяне на ВиК услугите и безспорна тенденция в рамките на Европейския съюз |
| 1. Да се регламентира равнопоставеността на всички собственици в Асоциациите по ВиК и промяна в мнозинството за приемане на решенията - от 3/4 да се определи на повече от половината от присъстващите. | **Приема се частично.** | Подобно предложение може да бъде обсъждано в процеса на обществено обсъждане на законопроекта. |
| 1. В Законопроекта да се разпишат норми, свързани с отговорността от страна на ВиК операторите за поддръжка и обновяване на водоснабдителните и канализационните системи в обособената територия. | **Приема се по принцип.** | Подобни текстове съществуват и в текущото законодателство и принципът ще бъде доразвит и в новия законопроект. |
| 1. Необходимо е да се изясни статута и правомощията на „Български ВиК холдинг“ ЕАД. | **Приема се.** | Ще бъдат разписани съответните разпоредби. |
| 3 | инж. Емил Томов – експерт в Асоциация по ВиК (АВиК) за обособената територия на „ВиК Йовковци“ ООД, гр.Велико Търново | 1. Асоциацията по ВиК е длъжна да контролира правилното стопанисване, поддържане и експлоатация на ВиК системите и съоръженията от страна на водния оператор. За да може реално да изпълнява това свое задължение АВиК трябва да разполага с подходящ за целта автомобил, който да е в състояние да се движи и по полски пътища. | Не се приема. | Предложението не е предмет на законопреоекта. |
| 1. Актуализирането на Регионалния генерален план е сложна и високотехнологична задача, която е възможно да се изпълнява само чрез възлагане като външна услуга, за което е нужно периодично да се предвижда целево финансиране. | Приема се по принцип. | В законопроекта ще бъдат разработени конкретни текстове. |
| 1. Необходимо е да се конкретизира, че АВиК ще разглежда единствено жалби, свързани с правилното и добросъвестно поддържане на предоставените публични ВиК активи. Асоциацията няма правомощия да се меси във двустранните отношения между оператор и ползвател, които нормативно са уредени в одобрените от КЕВР Общи условия за предоставяне на ВиК услуги и други документи. | Не се приема. | АВиК има договор с ВиК оператор за стопанисване, поддържане и експлоатация на ВиК системите и съоръженията, както и за предоставянето на ВиК услуги, което обхваща всички взаимоотношения в тази връзка. |
| 1. Неустойките, предвидени в Договора за стопанисване, поддържане и експлоатация на ВиК системите и съоръженията при неизпълнение на задължения от страна на водния оператор, са символични и се отнасят за част от договореностите. Предвиждането в нормативен акт на санкции при неизпълнение на някои задължения, отнасящи се до поддържането на публичните активи, ще подобри значително качеството на контрол от страна на АВиК. | Приема се. | Ще бъде отразено в нормативния акт. |
| 1. За да се избегне нарушаване на нормативните изисквания е целесъобразно реконструкции и основни ремонти, извършени от водния оператор в условията на спешност и неотложност, да се узаконяват и признават за инвестиция при облекчен режим, предвиден в новия специален закон за водоснабдяването и канализацията, а не по реда на ЗУТ. | Не се приема. | Отношенията в инвестиционния процес вкл. възможности за действие при спешност и неотложност са уредени и към момента действащото законодателство. |
| 4. | инж.О.Винаров, пълномощник на БТТП и НПО „Граждански контрол”, | В закона трябва изрично да се укаже, че се внедряват от 2021 г. „интелигентни измервателни системи”, т.е. водомери с дистанционно ежемесечно отчитане, които се закупуват, доставят и монтират за сметка на ВиК асоциациите и операторите, като МРРБ осигури финансиране от европейските фондове, иновации и ефективност и други. Така ще се закупят еднакви водомери от един, двама и трима производители на по-ниски цени и с възможност за контрол на софтуера от БИМ и негови лицензирани лаборатории. Сключват се индивидуални договори и отпада безумното вменяване задължението ЕС да преразпределя разликата от общия водомер и сбора от показанията на водомерите на всички собственици в ЕС. | Приема се частично. | Ще бъде отразено подходящо в нормативната уредба. |